বাংলাদেশকী মণিপুরী কালচারেল কমপ্লেক্সতা পেট্রোইতিক রাইটার্স ফোরাম (পি. এ. দব্লিয়ু. এফ) মণিপুর, মণিপুরী কালচারেল কমপ্লেক্স (এম সি সি), বাংলাদেশ অমদি মণিপুরী য়ুথ ফোরাম (এম ৱাই এফ) বাংলাদেশকা খুৎশম্নরগা পাঙথোকখিবা নিঙোল চাক্কৌবগী থৌরমদা শরুক য়াখিবা পি এ দব্লিয়ু এফ মণিপুরগী মীহুৎশিং ঙসি মণিপুরী লাইব্রেরি এন্দ রিসার্চ সেন্টার, লৈচোম্বম লৈকাই, ভানুবিল, বাংলাদেশকী থৌমিশিংনা হরাও তয়াম্না ওকখ্রে হায়না পি এ দব্লিয়ু এফ মণিপুরগী এসিষ্টেন্ট সেক্রেটারি এ.  কে গ্যানেশ্বরিনা থাদোরকপা চেরোল অমনা ফোঙদোরক্লি।
 চেরোল অসিনা হায়, এম এল আর সি, বাংলাদেশকী ফাউন্ডার অয়েকপম অঞ্জুনা মপুং ওইবা থৌদাং লৌদুনা পাঙথোকখিবা থৌরম অদুদা সেন্টার অসিগী এদভাইজর লৈচোম্বম রাজকুমারনা থৌরম মপু ওইনা শরুক য়াখি।  লোয়ননা পি এ দব্লিয়ু এপ, মণিপুরগী প্রেসিদেন্ট নাওরোইবম খম্বা লুৱাং, ফোর্মার প্রেসিদেন্ট ডো: য়াইস্কুল খ্বাইরাকপম, ফোরামগী ভাইস প্রেসিদেন্ট সোবিতা, ফোরামগী সেক্রেটারি রাকেস নাওরেম, ফোরামগী লাইফ মেম্বার বিমোলা, পি এ দব্লিয়ু এফ গুৱাহাতি ব্রাঞ্চকি সেক্রেটারি রাজু মাইবমনচিংবা শক্নাইরবা মীওই কয়ানা অখন্নবা মীথুংলেন ওইনা শরুক য়াখি।
 থৌরমগা মরি লৈননা পি এ দব্লিয়ু এফ মণিপুরগী সেক্রেটারী রাকেস নাওরেমনা ফোঙদোকখিবদা, কালচারেল এক্সচেঞ্জ তোইনা তৌনবনা বাংলাদেশ অমদি মণিপুরগী মীতৈশিংগী মরি য়ামনা কা হেন্না নকশিন্নহল্লে।  মণিপুরগী ফজরবা নাৎ, চৎনবি, লোল অমদি লিটরেচার ঙাক্তুনা থম্লিবমখৈ মালেমদা মীতৈ হায়বা ফুরুপ অসি খক মুৎপা নাইরোই।  ইন্দো-বাংলা অনিগী মরক্তা কালচারেল এক্সচেঞ্জ খরগা হেন্না তোইনা তৌবা তঙাইফদে।
 থৌরম অদুগা মরি লৈননা এম এল আর সিগী ফাউন্ডার অয়েকপম অঞ্জুনা ফোঙদোকখিবদা, মণিপুরী লাইব্রেরি এন্দ রিসার্চ সেন্টার মণিপুরগী খোঙচৎলোইশিংবু মণিপুরী কমিউনিটি বেইজ ট্যুরিজম, ভানুবিল মাঝেরগাঁওনসু হরাও তয়াম্না ওকপগা লোয়ননা বাংলাদেশ ট্যুরিজম বোর্দকি মায়কৈদগী পিরকপা খুদোলশিং খোংচৎলোইশিংদা খুদোল তমখি।
 থৌরম অদুদা মণিপুরী কমিউনিটি বেইজ টুরিজমগী ফাউন্ডার নিরঞ্জন সিংহ, বোর্দ মেম্বার কৈশাম মনিন্দ্রনচিংবা শক্নাইরবা মীওই কয়ানা পি এ দব্লিয়ু এফ মণিপুরগী মীহুৎশিংদা খুদোলশিং অদু খুৎশিন্নবগা লোয়ননা টুরিষ্ট সেন্টার অসিদা মণিপুরগী মার্সিয়েল আর্ট, পুং, জগোয় অমদি ইশৈগী থৌরমশিং চাং নাইনা উৎনিংবগী অপাম্বা ফোঙদোক্নখি।
 নিরঞ্জন সিংহনা হায়, ট্যুরিস্ট সেন্টার বাংলাদেশ ট্যুরিজম বোর্দনা রিকোগনাইজ তৌরবা ট্যুরিষ্ট সেন্টার অমা ওইরকপদগী ফোরেন্নারশিংনা লাক্লগা লৈবদা হেন্না খুদোং চানবা অনৌবা য়ুম ১০ রোম শাননবা লুপা লাখ ৫৫ রোম মতেং পাংনবা অয়াবা পিরে।  টুরিষ্ট সেন্টার অসি হেন্না মায় পাক্না শিন্জবা ঙম্নবা মীয়াম্না মতেং পাংবিয়ু হায়না চেরোল অসিনা মখা তানা ফোঙদোরক্লি। 